Insameling vir Dros-slagoffer vorder goedDie webtuiste waarop die skarefinansiering vir die “Dros-slagoffer” begin is. Amper R140 000 is reeds danksy skarefinansiering vir die jong slagoffer van die sogenaamde Dros-verkragting ingesamel. Die sewejarige meisie is na bewering ŉ maand gelede deur ŉ 20-jarige man in die manstoilette van die Dros-restaurant in Silverton in die ooste van Pretoria verkrag. Die vermeende verkragter het op 3 Oktober vlugtig in die Pretoriase landdroshof verskyn, waar sy borgtogverhoor tot 1 November uitgestel is. Besorgde Suid-Afrikaners het ŉ skarefinansieringsprojek op die aanlyn platform BackaBuddy begin, maar gevra hulle wil anoniem bly. Tot dusver kon hulle R137 581,87 insamel, sê Zane Groenewald, woordvoerder van die platform. “Een van die skenkers het selfs R31 000 bygedra.” Vanweë die sensitiewe aard van die hoëprofielsaak het Catherine du Plooy, BackaBuddy se bedryfshoof, met Kiniel Muthray, woordvoerder van die slagoffer se gesin, in verbinding getree. “Die gesin probeer nog die skok en liggaamlike en emosionele trauma van die voorval verwerk,” sê Muthray. “In dié baie moeilike tyd wil hulle hul dank betuig aan die skeppers van die veldtog, die span van BackaBuddy en die 193 skenkers wat die saak tot dusver ondersteun het deur skenkings en ondersteuningsboodskappe.” BackaBuddy bestuur alle geld wat ingesamel word. Dit sal eindelik direk aan die gesin oorbetaal word of aan praktisyns wat hulle benoem om hulle te help met enige behoeftes wat hulle dalk het. Du Plooy sê die insameling is steeds aan die gang. “Geld wat ons insamel, sal gebruik word om die meisie haar lewe te help herbou en die gesin help met enige moontlike uitgawes in dié tyd van swaarkry.” Die skeppers van die insameling sê terapie kos ŉ fortuin. “Ons weet dit is dus vir baie mense onbekostigbaar. Maar terselfdertyd kan die gesin die geld na goeddunke gebruik. Ons vertrou die gesin sal die beste weet wat hulle moet doen om hul dogter in dié omstandighede te help. Ons sal beslis nie aan hulle voorskryf nie.” Hulle sê hulle wil anoniem bly omdat hulle nie “erkenning” uit die veldtog wil kry nie. “Wat belangrik is, is dat ons saamkom as besorgde Suid-Afrikaners en dié jong slagoffer help.” Lesers wat hul steun aan die sewejarige en haar gesin wil betoon, kan Backabuddy besoek.